**Drum înapoi**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DRUM ÎNAPOI

de Marian Florentin Ursu

\*

Cât de plină şi totuşi ce goală odaie!

Tăceri şi ecouri străbat prin pereţi

Când mai trece-o pereche grăbită prin ploaie,

Prin oglindă mai trec încă două tristeţi

Între noi şi trecut e o punte de sticlă,

Nişte umbre tăcute de mână se ţin,

Când te caut strigând prin oraşul de ţiglă

Eu ţi-aş spune adio, dar încă rămân,

Unde pot să mă duc? Cad din mine ruine,

Să mai stau sau să plec, nu mai ştiu cine sunt !

Peste tine cad răni, peste mine cortine

Şi în urmă rămâne o brazdă de lut

Înainte n-am drum, înapoi nu am unde,

Să mă duc pe păduri , nu mai sunt nici copaci,

Peste noi s-a surpat o cărare din munte

Şi prin sânge îmi curge câmpia de maci